नाइट राइडर्स ने किंग्स इलेवन को आठ विकेट से हराया  
आईपीएल के मौजूदा सत्र के लीग मुकाबले में कोलकाता नाइट राइडर्स ने किंग्स इलेवन पंजाब को आठ विकेट से हरा दिया।
ईडन गार्डन स्टेडियम में शनिवार को खेले गए इंडियन प्रीमियर लीग (आईपीएल) के मौजूदा सत्र के लीग मुकाबले में कोलकाता नाइट राइडर्स ने किंग्स इलेवन पंजाब को आठ विकेट से हरा दिया। पंजाब के 120 रन के लक्ष्य का पीछा करते हुए कोलकाता ने दो विकेट के नुकसान पर 17.2 ओवर में 120 रन बना लिए। कप्तान गौतम गम्भीर 44 गेंदों पर 45 रन और मनोज तिवारी 41 गेंदों पर 34 रन बनाकर नाबाद रहे।  कोलकाता के स्पिन गेंदबाज इकबाल अब्दुला को उनकी शानदार गेंदबाजी के लिए मैन ऑफ द मैच चुना गया। अब्दुल ने चार ओवर की गेंदबाजी में 19 रन देकर एडम गिलक्रिस्ट और डेविड हसी जैसे बड़े बल्लेबाजों को पवेलियन लौटाया।  कोलकाता की शुरुआत अच्छी नहीं रही और उसके दोनों सलामी बल्लेबाज जैक्स कैलिस और इयोन मोर्गन पवेलियन लौट चुके हैं। कैलिस चार गेंद पर एक रन बनाकर और मोर्गन 15 गेंदों पर 26 रन बनाकर आउट हुए। स्पिन गेंदबाज भार्गव भट्ट ने दोनों विकेट झटके।   टॉस हारने के बाद बल्लेबाजी करने उतरी किंग्स इलेवन पंजाब टीम ने अपेक्षाकृत अच्छी शुरुआत की लेकिन 32 रन पर अपना पहला विकेट गंवाने के बाद से वह लय से भटक गई। किंग्स इलेवन ने निर्धारित 20 ओवरों में छह विकेट पर 119 रन बनाए।   मैच के बाद कोलकाता के कप्तान गम्भीर ने कहा, "इस जीत का पूरा श्रेय गेंदबाजों को जाता है। प्रतिद्वंद्वी टीम की बल्लेबाजी काफी अच्छी है ऐसे में उन्हें इतने कम स्कोर पर समेटना काफी बड़ी बात थी। मोर्गन ने पहले चार-पांच ओवरों में अच्छी बल्लेबाजी की और हमे दबाव मुक्त कर दिया।"  मैच के बारे में एडम गिलक्रिस्ट ने कहा, "हमें कम से कम 20 और रनों की जरूरत थी। यह स्पिन गेंदबाजों के लिए अच्छा विकेट था। उनके गेंदबाजों ने अच्छी गेंदबाजी की साथ ही हमने कुछ रन भी लुटाए।"  इससे पहले पंजाब की ओर से दिनेश कार्तिक ने सर्वाधिक 42 रनों का योगदान दिया जबकि कप्तान एडम गिलक्रिस्ट ने 26 रन जोड़े। कार्तिक ने 42 गेंदों पर चार चौके लगाए।   गिलक्रिस्ट ने 23 गेंदों की तेज पारी में तीन चौके और एक छक्का लगाया। पॉल वाल्थटी (7), शान मार्श (5), अभिषेक नायर (0), डेविड हसी (15) ने निराश किया। बिपुल शर्मा 16 रन बनाकर नाबाद रहे।  किंग्स इलेवन की शुरुआत एक लिहाज से अच्छी रही। वाल्थटी बेशक बड़ी पारी नहीं खेल सके लेकिन दूसरे छोर तेजी से रन बना रहे गिलक्रिस्ट ने उनके साथ पहले विकेट के लिए 32 रन जोड़े।   इस विकेट के पत्तन के साथ किंग्स इलेवन का मानो बुरा दौर शुरू हो गया। अगले 21 रनों पर उसे तीन अन्य बल्लेबाज पवेलियन लौट गए।  वाल्थटी के आउट होने के बाद गिलक्रिस्ट और मार्श पर पारी को संवारने की जिम्मेदारी थी लेकिन एक रन चुराने के प्रयास में हुई गलतफहमी में मार्श रन आउट हो गए। मार्श पांच रन बना सके।  मार्श का आउट होना टीम के लिए बड़ा झटका था। कप्तान गिलक्रिस्ट और कार्तिक इससे उबरने का प्रयास कर रही रहे थे कि इकबाल अब्दुल्ला ने किंग्स इलेवन को गिलक्रिस्ट (26) के रूप में तीसरा झटका दिया।   इसके बाद 53 रन के कुल योग पर अभिषेक नायर भी रन आउट हो गए। नायर खाता भी नहीं खोल सके। इसके बाद कार्तिक और हसी ने पांचवें विकेट के लिए 33 रन जोड़ा। हसी अब्दुल्ला की गेंद पर पगबाधा आउट हुए।  नाइट राइडर्स की ओर से अब्दुल्ला ने सर्वाधिक दो विकेट लिए जबकि पठान को एक सफलता मिली। तीन बल्लेबाज रन आउट हुए।